## Strokovnjaki opozarjajo, da so za ohranitev človeške ribice potrebni praktični ukrepi in ozaveščanje

## V Galeriji Tobačna se odpira razstava, ki v ospredje postavlja človeško ribico

## Ljubljana, 5. december 2019 - Po letu in pol prizadevanj slovenskih, kitajskih in danskih znanstvenikov je prebran genom človeške ribice. Poznavanje genoma, ki je 15-krat daljši od človeškega in največji sekvencioniran genom doslej, je svetovnega pomena, saj lahko pripomore k boljšemu poznavanju regenerativnih sposobnosti človeške ribice, predvsem pa k ohranjanju tega izjemno ogroženega bitja. Strokovnjaki opozarjajo, da človeška ribica ni le eden od svetovnih simbolov biotske raznovrstnosti, ampak tudi bitje, s katerim si delimo odvisnost od podzemnih voda.

## V četrtek, 5. decembra, ob 19. uri se v Galeriji Tobačna odpira razstava z naslovom *Vodni somrak\_Ligofilija*, s katero umetnica Robertina Šebjanič gledalca popelje v proteusovo okolje.

## Človeško ribico ogroža naraščajoče onesnaževanje kraške podzemne vode. Ker živi do sto let, so tudi pri človeški ribici lahko usodne že nižje, a dolgotrajne koncentracije strupov, ki se kopičijo v njenem telesu in okolju. Človekov negativni pritisk narašča z intenzivnim kmetijstvom, ki ni prilagojeno kraškemu terenu, z uničevanjem habitata ter z neurejeno urbanizacijo. V Sloveniji je človeška ribica zaščitena od leta 1951, danes jo varuje nacionalna (Zakon o ohranjanju narave) in EU zakonodaja (Direktiva EU o habitatih, omrežje Natura 2000) ter mednarodne pogodbe (Bernska in Ramsarska konvencija). Kljub visokim zavezam pa ni vzpostavljenega monitoringa ohranjenosti človeške ribice ali ukrepov praktičnega varstva.

## *»Kot prvo jamsko žival je človeško ribico opisal že Valvasor pred 330 leti, danes pa prebiramo njen genetski zapis, ki bo človeštvu lahko v pomoč. Vprašati pa se moramo tudi, kako lahko ljudje pomagamo ogroženi človeški ribici, s katero si delimo podzemno vodo, najpomembnejši vir pitne vode na planetu,«* opozarjata Gregor in Magdalena Aljančič iz Jamskega laboratorija Tular, in poudarjata: *»Varstvo človeške ribice in njenega življenjskega prostora je lahko učinkovito le s praktičnimi ukrepi in vsakodnevnim ravnanjem, ob verodostojnem ozaveščanju javnosti, predvsem s poudarjanjem ranljivosti kraške krajine in virov pitne vode.«*

## Razstava v Galeriji Tobačna opozarja na ogroženost človeške ribice in njenega sorodnika aksolotla

Razstava *Vodni somrak\_Ligofilija* predstavlja serijo projektov *Ligofilija*, ki jih umetnica Robertina Šebjanič razvija od leta 2017, z njimi pa tematizira dve nenavadni bitji, mehiškega aksolotla in človeško ribico oziroma proteusa, ter njuno ljubezen (gr.: philéō) do teme (gr.: lúgē). Zoološko fascinantni vodni živali, ki živita na različnih kontinentih, skupno pa jima ni zgolj skrivanje pred svetlobo, sta primer tako vzporedne evolucije kot tudi endemizma. V naravnem okolju prvega najdemo le v močvirjih jezer okoli mesta Ciudad de Mexico, drugega pa v Evropi v jamah Dinarskega krasa. Temu primerno sta se živali prilagodili na specifične razmere svojega habitata, ta pa se je močno spremenil zaradi človeških posegov, bodisi pretiranega lova ali naseljevanja tujerodnih vrst, predvsem pa zaradi onesnaženja v zadnjih petdesetih letih. Posledično sta se oba plenilca, ki sta bila nekdaj na vrhu prehranjevalne verige njunega okolja, znašla med ogroženimi živalskimi vrstami, njuno preživetje pa postaja negotovo.

Za aksolotla in proteusa je značilna izjemna dolgoživost, odlikujejo ju nenavadne regenerativne sposobnosti in tudi v odraslosti ohranjata večno mladostnost. Te lastnosti so pripomogle k njuni vpletenosti v starodavne mite, postala sta del kulturne dediščine, narodna simbola, prvi v Mehiki in drugi v Sloveniji, hkrati pa ju postavljajo v središče visokotehnološkega znanstvenega raziskovanja, pri čemer ni zanemarljiv podatek, da večina osebkov aksolotla dandanes živi v laboratorijih.

*»Ligofilija je dalj časa trajajoča raziskava oziroma projekt, ki združuje moje zanimanje za koncept dolgoživost in željo po komunikaciji z ne-človekom oziroma po preizpraševanju človeškosti. S projektom predstavljam večplastno zgodbo o človeški ribici in aksolotlu s pomočjo uporabe različnih medijev – vonja in zvoka ter znanstvenih in kulturnih aspektov teh skrajno zanimivih bitij,«* poudarja umetnica **Robertina Šebjanič**.

**Več informacij:**

[Robertina Šebjanič: *Vodni somrak\_Ligofilija*](https://mgml.si/sl/center-tobacna/razstave/411/robertina-sebjanic/) (več informacij o razstavi)

[Jamski laboratorij Tular](http://tular.si/index.php/sl/)

Odnosi z javnostmi: Alja Gogala, [alja.gogala@mgml.si](mailto:alja.gogala@mgml.si) / +386 41 823 669